Document ID: 32006D1005

PADOMES LĒMUMS
(2006. gada 18. decembris)
par Amerikas Savienoto Valstu valdības un Eiropas Kopienas nolīgumu par biroja iekārtu energoefektivitātes marķēšanas programmu koordinēšanu
(2006/1005/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 133. pantu saistībā ar 300. panta 2. punkta pirmās daļas pirmo teikumu un 300. panta 4. punktu,
ņemot vērā Komisijas priekšlikumu,
tā kā:
(1)
2006. gada 5. maijā ir pieņemts Padomes Lēmums, ar ko Komisiju pilnvaro sākt sarunas par Amerikas Savienoto Valstu valdības un Eiropas Kopienas nolīgumu par biroja iekārtu energoefektivitātes marķēšanas programmu koordinēšanu.
(2)
Sarunas ir noslēgušās, un Amerikas Savienoto Valstu valdības un Eiropas Kopienas nolīgumu par biroja iekārtu energoefektivitātes marķēšanas programmu koordinēšanu (turpmāk “Nolīgums”) abas Puses parafēja 2006. gada 7. jūnijā.
(3)
Būtu jāizstrādā attiecīgas Kopienas procedūras, lai nodrošinātu to, ka šis Nolīgums darbojas pareizi.
(4)
Biroja iekārtu tirgus strauji attīstās. Ir svarīgi regulāri izvērtēt enerģijas taupības un vides ieguvumu potenciālu, stimulējot energoefektīvu ražojumu piedāvājumu un pieprasījumu. Tādēļ ir jādod tiesības Komisijai kopīgi ar Kopienas konsultatīvo padomi, ko veido valstu pārstāvji un visas ieinteresētās personas, regulāri pārskatīt un aktualizēt Nolīguma C pielikumā ietvertās biroja iekārtu kopīgās specifikācijas un pieņemt attiecīgus lēmumus par Nolīguma izpildi, piemēram, jautājumos par Energy Star logotipa attēlojuma vai logotipa izmantošanas pamatnostādnēm, kas attiecīgi izklāstītas Nolīguma A un B pielikumā.
(5)
Nolīguma ieviešana būtu jāuzrauga tehniskajai komisijai, kas izveidota ar Nolīgumu.
(6)
Katrai Nolīguma pusei būtu jānorīko pārvaldības struktūra un jānosaka Nolīguma grozīšanas procedūra.
(7)
Nolīgums būtu jāapstiprina,
IR PIEŅĒMUSI ŠO LĒMUMU.
1. pants
Ar šo Kopienas vārdā apstiprina Amerikas Savienoto Valstu valdības un Eiropas Kopienas nolīgumu par biroja iekārtu energoefektivitātes marķēšanas programmu koordinēšanu, tostarp tā pielikumus.
Šā Nolīguma un tā pielikumu teksti ir pievienoti šim lēmumam.
2. pants
Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt Nolīgumu, lai uzliktu saistības Kopienai.
3. pants
Padomes priekšsēdētājs Kopienas vārdā rakstiski sniedz Nolīguma XIV panta 1. punktā paredzēto paziņojumu.
4. pants
1. Komisija pārstāv Kopienu Nolīguma VII punktā paredzētajā tehniskajā komisijā pēc Eiropas Kopienas Energy Star padomes, kas izveidota saskaņā ar Regulu (EK) Nr. 2422/2001 (1), dalībnieku viedokļu uzklausīšanas. Apspriedusies ar Eiropas Kopienas Energy Star padomi, Komisija veic Nolīguma VI panta 5. punktā, VII panta 1. un 2. punktā un IX panta 4. punktā izklāstītos uzdevumus.
2. Gatavojot Kopienas nostāju jautājumā par grozījumiem biroja iekārtu sarakstā Nolīguma C pielikumā, Komisija ņem vērā Eiropas Kopienas Energy Star padomes viedokli.
3. Kopienas nostāju attiecībā uz lēmumiem, kas jāpieņem pārvaldības struktūrām, jautājumos par grozījumiem Nolīguma A pielikumā (Energy Star nosaukums un kopīgais logotips), B pielikumā (Energy Star nosaukuma un kopīgā logotipa pareizas izmantošanas pamatnostādnes) un C pielikumā (kopīgās specifikācijas) nosaka Komisija pēc konsultācijām ar Eiropas Kopienas Energy Star padomi.
4. Visos pārējos gadījumos Padome pēc Komisijas priekšlikuma saskaņā ar Līguma 300. pantu nosaka Kopienas nostāju attiecībā uz lēmumiem, kas jāpieņem Nolīguma pusēm.
5. pants
Šo lēmumu publicē Eiropas Savienības Oficiālajā Vēstnesī.
Briselē, 2006. gada 18. decembris

Labels: 1
5
14
3
18
15